/* KUMM/2010/0651 finali */ RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament tal-Kunsill (KE) Nru 734/2008 dwar il-protezzjoni ta’ ekosistemi marini [tal-baħar] vulnerabbli f’ibħra internazzjonali [miftuħa] mill-impatti ħżiena tal-irkaptu tas-sajd tal-qiegħ





[pic] | IL-KUMMISSJONI EWROPEA | Brussel 10.11.2010 KUMM(2010) 651 finali R APPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament tal-Kunsill (KE) Nru 734/2008 dwar il-protezzjoni ta’ ekosistemi marini [tal-baħar] vulnerabbli f’ibħra internazzjonali [miftuħa] mill-impatti ħżiena tal-irkaptu tas-sajd tal-qiegħ RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament tal-Kunsill (KE) Nru 734/2008 dwar il-protezzjoni ta’ ekosistemi marini [tal-baħar] vulnerabbli f’ibħra internazzjonali [miftuħa] mill-impatti ħżiena tal-irkaptu tas-sajd tal-qiegħ Skont it-termini tal-Artikolu 13 tar-Regolament tal-Kunsill (KE) Nru 734/2008, il-Kummissjoni għandha tippreżenta lill-Parlament Ewropew u lill-Kunsill rapport dwar l-implimentazzjoni ta’ dan ir-Regolament qabel it-30 ta’ Ġunju 2010. Dak ir-rapport għandu jkun akkumpanjat fejn ikun meħtieġ bi proposti għall-emendar. 1. Sfond 2. Il-karatteristiċi ta’ ekosistemi tal-baħar vulnerabbli Il-karatteristiċi ta’ qiegħ il-baħar fil-fond bħall-għoljiet f’qiegħ il-baħar, is-sikek tal-qroll u bokok idrotermali huma magħrufa li jaġixxu bħala punti ta’ konċentrazzjoni għall-bijodiversità u jiġbdu lejhom ukoll għadd kbir ta’ ħut. Dawn l-ekosistemi huma ferm vulnerabbli għal għadd ta’ raġunijiet, inklużi r-rati baxxi ta’ tkabbir assoċjati mal-ilmijiet ferm fondi kif ukoll il-fraġilità tal-organiżmi, bħall-qroll u l-isponoż, li jipprovdu appoġġ strutturali għall-ħabitats. Għalkemm ir-riċerka xjentifika dwar dawn l-organiżmi u l-ekosistemi żdiedet f’dawn l-aħħar snin, inkluż permezz ta’ proġetti appoġġjati mill-UE bħall-proġetti Hermes, Hermione u Coralfish, għadha meħtieġa iktar informazzjoni dwar il-bijoloġija tagħhom, il-lokalità fejn jinsabu kif ukoll is-sajd assoċjat magħhom. Dawn l-ekosistemi vulnerabbli huma mhedda minn kawżi naturali bħat-tibdil fil-klima u l-aċidifikazzjoni tal-oċeani, kif ukoll minn firxa ta’ attivitajiet antropoġeniċi, li jinkludu s-sajd tal-qiegħ f’baħar fond, it-tħaffir ta’ qiegħ l-oċeani f’baħar fond, it-tiftix bijoloġiku u t-turiżmu f’baħar fond. Filwaqt li dawn l-attivitajiet jiġġeneraw benefiċċji ekonomiċi, huma jikkontribwixxu għad-distruzzjoni ta’ dawn il-ħabitats li tirriżulta f’telf kontinwu tal-bijodiversità tal-baħar. 3. L-azzjoni internazzjonali u dik tal-UE L-impatt ta’ prattiki distruttivi tas-sajd, inkluż it-tkarkir tal-qiegħ, fuq ekosistemi tal-baħar vulnerabbli (VMEs) fl-ibħra miftuħa ilu jħasseb lill-komunità internazzjonali. Diskussjonijiet dwar din il-kwistjoni ilhom isiru fl-Assemblea Ġenerali tan-Nazzjonijiet Uniti (AĠNU) sa mill-2004. Dan il-proċess laħaq il-qofol tiegħu fl-2006 bl-adozzjoni tar-Riżoluzzjoni 61/105 tal-AĠNU, li għaliha kkontribwixxiet ħafna dik li qabel kienet il-Komunità Ewropea. B’reazzjoni għal dan, l-UE adottat ir-Regolament tal-Kunsill (KE) Nru 734/2008 dwar il-protezzjoni ta’ VMEs f’ibħra miftuħa mill-impatti ħżiena tal-irkapti tas-sajd tal-qiegħ. Dan ittraspona l-miżuri inklużi fir-Riżoluzzjoni 61/105 tal-AĠNU fil-liġi tal-Unjoni imma f’ċerti aspetti mar anki lil hinn mir-Riżoluzzjoni tal-AĠNU. L-UE kienet l-ewwel Organizzazzjoni Reġjonali jew Stat li adotta regoli ta’ din ix-xorta, għall-bastimenti li jtarju l-bnadar tal-Istati Membri tagħha, għal dawk iż-żoni tal-ibħra miftuħa fejn ma ġiet stabbilita l-ebda Organizzazzjoni Reġjonali għall-Ġestjoni tas-Sajd (RFMO) jew fejn ma kienet stabbilita l-ebda miżura interim waqt in-negozjati għall-istabbiliment ta’ RFMO. Dan ir-Regolament ġie kkunsidrat bħala meħtieġ peress li għadd konsiderevoli ta’ bastimenti tat-tkarkir tal-qiegħ tal-UE huma attivi f’żoni fejn m’hemm l-ebda RFMO stabbilita, partikolarment fil-Lbiċ tal-Atlantiku. Il-Proposta għal Regolament tal-Kunsill kienet akkumpanjata minn Valutazzjoni tal-Impatt li pproponiet tliet possibbiltajiet: in-nuqqas ta’ traspożizzjoni tar-Riżoluzzjoni 61/105 tal-AĠNU, l-implimentazzjoni ta’ projbizzjoni unilaterali tal-attivitajiet tas-sajd tal-qiegħ f’baħar fond mill-bastimenti tal-UE jew l-implimentazzjoni tar-Riżoluzzjoni permezz ta’ Regolament tal-Kunsill. Intgħażlet l-aħħar possibbiltà għaliex din għandha tiżgura l-kontinwazzjoni tal-attivitajiet tas-sajd f’baħar fond, jekk dawn ikunu tajba mil-lat ambjentali, filwaqt li tiżgura l-protezzjoni tal-ekosistemi tal-baħar vulnerabbli u b’hekk ikun hemm segwitu għall-impenji li daħlet għalihom l-UE fin-NU. Sadanittant, fuq il-front internazzjonali, l-Unjoni Ewropea insistiet biex jiġu adottati miżuri simili fil-kuntest tal-RFMO rilevanti, minkejja l-oppożizzjoni ta’ partijiet kontraenti oħrajn. Għal din ir-raġuni, mhux dejjem irnexxielha tiżgura li l-miżuri kollha, inklużi l-għeluq taż-żoni u l-livelli ta’ limitu, ikunu aċċettati kif kienu proposti. 4. Il-karatteristiċi prinċipali tar-Riżoluzzjoni 61/105 tal-AĠNU Il-paragrafi 80 sa 91 tar-Riżoluzzjoni 61/105 tal-AĠNU jistabbilixxu li: a) L-Istati u l-RFMOs għandhom jiġġestixxu b’mod sostenibbli l-istokkijiet tal-ħut tal-baħar fond u jipproteġu l-ekosistemi tal-baħar vulnerabbli minn prattiki tas-sajd distruttivi, skont l-approċċ prekawzjonali u approċċi ekosistematiċi. b) L-RFMOs u l-Istati tal-bandiera, f’żoni lil hinn mill-ġuriżdizzjoni nazzjonali fejn ma kien hemm l-ebda RFMO/As bil-kompetenza li tirregola s-sajd tal-qiegħ jew fejn ma kienet stabbilita l-ebda miżura interim, sal-31 ta’ Diċembru 2008, kellhom jivvalutaw l-impatti tat-tipi kollha ta’ sajd tal-qiegħ fl-ibħra internazzjonali, u jew jiżguraw li jkunu pprevenuti impatti avversi sinifikanti fuq ekosistemi tal-baħar vulnerabli, jew jekk le, kellhom jipprojbixxu dan it-tip ta’ sajd. c) L-RFMOs u l-Istati tal-bandiera, f’żoni lil hinn mill-ġuriżdizzjoni nazzjonali fejn ma kien hemm l-ebda RFMO/As bil-kompetenza li tirregola s-sajd tal-qiegħ jew fejn ma kienet stabbilita l-ebda miżura interim, kellhom jagħlqu ż-żoni tal-ibħra miftuħa fejn kien magħruf jew kien probabbli li jkun hemm ekosistemi tal-baħar vulnerabbli għall-attivitajiet kollha tas-sajd tal-qiegħ, ħlief jekk jew sakemm setgħu jistabbilixxu miżuri ta’ konservazzjoni u ta’ ġestjoni sabiex jipprevjenu impatti avversi sinifikanti fuq l-ekosistemi tal-baħar vulnerabbli. 5. L-iżviluppi reċenti i) Il-Linji Gwida tal-FAO Il-“Linji Gwida Internazzjonali għall-Ġestjoni tas-Sajd fil-Baħar Fond fl-Ibħra Miftuħa” tal-FAO kienu żviluppati fuq it-talba tal-Kumitat tas-Sajd tal-FAO sabiex l-Istati u l-RFMO/As jingħataw għajnuna fl-implimentazzjoni tar-Riżoluzzjon 61/105 tal-AĠNU, fir-rigward tal-protezzjoni ta’ ekosistemi tal-baħar vulnerabbli u tal-ġestjoni fit-tul tas-sajd f’baħar fond fl-ibħra miftuħa. Huma kienu adottati f’Settembru 2008. Dawn il-Linji Gwida volontarji jipprovdu gwida dwar il-firxa sħiħa ta’ miżuri mitluba għal ġestjoni xierqa tas-sajd f’baħar fond li jvarjaw minn qafas regolatorju xieraq; il-ġbir, ir-rapportar u l-valutazzjoni tad-dejta; l-identifikazzjoni tal-VME u l-valutazzjoni tal-impatti avversi sinifikanti; l-infurzar u l-konformità u l-miżuri meħtieġa sabiex tkun żgurata l-konservazzjoni tal-ispeċijiet fil-mira u dawk li mhumiex fil-mira, kif ukoll il-ħabitats affetwati. ii) Ir-Riżoluzzjoni 64/72 tal-AĠNU dwar is-Sajd Sostenibbli tal-2009 Saret analiżi tal-implimentazzjoni tal-miżuri li ħadu l-Istati u l-RFMO/As b’reazzjoni għall-paragrafi 83 sa 90 tar-Riżoluzzjoni 61/105 tal-AĠNU fis-sessjoni tal-2009 tal-Assemblea Ġenerali tan-NU skont il-paragrafu 91 ta’ din ir-Riżoluzzjoni. It-test finali tar-Riżoluzzjoni tal-2009 kien jirrifletti t-tħassib li wrew l-UE u wħud mill-partijiet l-oħra li l-implimentazzjoni tal-miżuri fir-Riżoluzzjoni 61/105 tal-AĠNU dwar il-protezzjoni tal-VME ma kinitx biżżejjed, partikolarment dawk il-miżuri li jikkonċernaw it-twettiq ta’ valutazzjonijiet qabel l-awtorizzazzjoni ta’ attivitajiet tas-sajd tal-qiegħ u l-protezzjoni tal-istokkijiet tal-ħut tal-baħar fond. Ir-Riżoluzzjoni l-ġdida 64/72 tal-AĠNU stiednet lill-RFMO/As, lill-Istati li jkunu qed jipparteċipaw f’negozjati sabiex ikunu stabbiliti RFMO/As u lill-Istati tal-bandiera biex jadottaw u jimplimentaw b’mod urġenti miżuri dwar: a) Il-valutazzjoni minn qabel tal-attivitajiet tas-sajd tal-qiegħ qabel l-awtorizzazzjoni tal-attivitajiet tas-sajd tal-qiegħ, b) L-istabbiliment ta’ protokolli għat-tilqigħ mal-VME abbażi tal-aħjar pariri xjentifiċi disponibbli c) L-adozzjoni ta’ miżuri ta’ konservazzjoni u ta’ ġestjoni għall-istokkijiet tal-baħar fond sabiex tkun żgurata s-sostenibbiltà fit-tul tagħhom. Barra minn hekk, ir-Riżoluzzjoni stabbiliet ukoll li fl-2011 għandha ssir analiżi oħra tal-implimentazzjoni ta’ dawn il-miżuri. Barra minn hekk, ir-Riżoluzzjoni stiednet ukoll lill-Istati sabiex jimplimentaw il-Linji Gwida dwar is-Sajd fil-Baħar Fond tal-FAO u sabiex jiżguraw irwieħhom li l-implimentazzjoni tal-miżuri inklużi fir-Riżoluzzjoni tkun konsistenti mal-Linji Gwida. 6. Ir-rapporti tal-Istati Membri Skont id-dispożizzjonijiet tal-Artikolu 12(1) tar-Regolament tal-Kunsill (KE) Nru 734/2008, l-Istati Membri għandhom jikkomunikaw lill-Kummissjoni, kull semestru tas-sena kalendarja fi żmien tliet xhur mill-iskadenza ta’ dak is-semestru tas-sena kalendarja, rapport dwar: a) Il-qabdiet; b) Il-konformità mill-bastimenti tas-sajd; c) Il-miżuri meħuda biex jirrimedjaw u jissanzjonaw każijiet ta’ nuqqas ta’ konformità u ksur serju; d) L-implimentazzjoni min-naħa tagħhom tal-għeluq ta’ żoni. L-Istati Membri għandhom ukoll jippreżentaw il-valutazzjonijiet tal-impatt kollha li twettqu qabel ma nħarġu l-permessi speċjali tas-sajd skont l-Artikolu 4(2). Inqas minn nofs l-Istati Membri rrispondew qabel l-iskadenza stipulata (għaxra (10) għall-perjodu bejn Jannar u Ġunju 2009 u 11 għall-perjodu bejn Lulju u Diċembru 2009). Madankollu, wara li l-Kummissjoni bagħtet noti ta’ tfakkira ripetuti, fl-aħħar kienet ipprovduta l-informazzjoni mitluba. Mill-informazzjoni riċevuta, il-bastimenti minn Stat Membru wieħed biss kienu jaqgħu taħt l-ambitu ta’ dan ir-Regolament. 7. Il-valutazzjoni tal-implimentazzjoni tal-miżuri inklużi fir-Regolament tal-Kunsill (KE) Nru 734/2008 8. L-informazzjoni riċevuta Il-valutazzjoni tal-implimentazzjoni ta’ dawn il-miżuri hija bbażata fuq l-informazzjoni pprovduta mill-awtoritajiet mill-Istat Membru kkonċernat skont l-Artikolu 13 tar-Regolament. a) Il-bastimenti kienu obbligati jkunu konformi mar-regoli tar-Regolament tal-Kunsill (KE) Nru 734/2008 u kellu jkollhom permess speċjali tas-sajd kif inhu mitlub mir-Regolament għal kemm idumu għaddejjin bl-attivitajiet tagħhom. b) Il-permess speċjali tas-sajd kien għal perjodu limitat ta’ żmien u kien jispeċifika ż-żoni fejn setgħu jitwettqu attivitajiet tas-sajd tal-qiegħ, l-ispeċijiet awtorizzati, l-irkapti tas-sajd u l-livelli ta’ fond li seta’ jintuża fih. c) L-Istat Membru kkonċernat irrestrinġa ż-żona fejn setgħu jitwettqu l-attivitajiet tas-sajd tal-qiegħ mill-bastiment tiegħu għal żewġ żoni speċifikati fil-Lbiċ tal-Atlantiku fejn attivitajiet ta’ din ix-xorta kien ilhom jitwettqu għal mill-inqas sentejn. d) Minħabba l-fatt li l-ispazju disponibbli għas-sajd kien ristrett għal żoni fejn is-sajd tal-qiegħ kien ilu jitwettaq għal mill-inqas sentejn, l-Istat Membru kkonċernat ma wettaq l-ebda valutazzjoni tal-impatt speċifika peress li kkunsidra li kien improbabbli li dawn iż-żoni jinkludu ekosistemi vulnerabbli ta’ qiegħ il-baħar li tista’ ssirilhom ħsara bl-irkapti tal-bastimenti tat-tkarkir tal-qiegħ. e) Ma kien irreġistrat l-ebda każ ta’ nonkonformità mal-pjanijiet ta’ sajd. f) Il-bastimenti tas-sajd ma kinux awtorizzati jwettqu attivitajiet tas-sajd tal-qiegħ f’żoni mhux ivvalutati. g) Ma kienet irreġistrata l-ebda attività tas-sajd fiż-żoni magħluqa. h) L-indikaturi li ntużaw sabiex jiġi indikat tilqigħ mhux previst ma’ ekosistemi tal-baħar vulnerabbli kienu dawk stabbiliti mill-Kummissjoni għas-Sajd fil-Grigal tal-Atlantiku (NEAFC), jiġifieri 100 kg ta’ qroll ħaj u 1000 kg ta’ sponoż ħajjin għal kull refgħa ta’ sajd. i) Ma kien irreġistrat l-ebda tilqigħ mhux previst ma’ ekosistemi tal-baħar vulnerabbli u b’hekk ma kienet implimentata l-ebda miżura biex jingħata rimedju. j) Ma ġie skopert l-ebda ksur serju u konsegwentement ma kienet implimentata l-ebda sanzjoni. k) Skema ta’ osservaturi kienet obbligatorja għall-bastimenti kollha. 9. Id-diskussjoni L-Artikolu 4(1) tar-Regolament jispeċifika li l-operaturi tas-sajd, meta japplikaw għal permess speċjali tas-sajd jeħtieġ li jippreżentaw pjanijiet dettaljati tas-sajd fejn jispeċifikaw iż-żona prevista tal-attivitajiet tagħhom. Dan ir-rekwiżit kien introdott fir-Regolament sabiex tkun żgurata l-implimentazzjoni tal-prinċipju tal-valutazzjonijiet tal-impatt minn qabel sabiex tkun tista’ ssir evalwazzjoni “ ex-ante ” tal-impatt potenzjali ta’ dan is-sajd kif inhu mitlub fir-Riżoluzzjoni 61/105 tal-AĠNU. Dan ma kienx implimentat mill-Istat Membru kkonċernat. Minflok, l-Istat Membru kkonċernat uża sistema fejn il-bastimenti tas-sajd awtorizzati kienu limitati għaż-żoni tas-sajd stabbiliti mill-awtoritajiet kompetenti, biex b’hekk l-ispazju tas-sajd għall-attivitajiet tas-sajd tal-qiegħ tiegħu fil-Lbiċ tal-Atlantiku kien ristrett għal żoni li diġà sar sajd fihom. Dan kien ibbażat fuq is-suppożizzjoni li jkun improbabbli li dawn iż-żoni jkun fihom ekosistemi vulnerabbli ta’ qiegħ il-baħar li tista’ ssirilhom ħsara mill-irkapti tal-bastimenti tat-tkarkir tal-qiegħ u b’hekk, saret valutazzjoni tal-impatt ferm limitata. Madankollu, ma saret l-ebda distinzjoni bejn iż-żoni fejn is-sajd tal-qiegħ kien stabbilit sew u ż-żoni fejn attivitajiet ta’ din ix-xorta twettqu tul perjodu iqsar ta’ żmien. Distinzjoni ta’ din ix-xorta hija mitluba fl-Artikolu 4(4) tar-Regolament, l-istess bħall-paragrafu 48 tal-Linji Gwida tal-FAO, peress li ż-żoni li esperjenzaw episodji inqas intensivi ta’ tkarkir xorta jista’ jkun fihom VMEs, li jekk protetti, anki jekk saritilhom il-ħsara, jistgħu jirkupraw jew jirriġeneraw. Missha ġiet implimentata applikazzjoni iktar stretta tal-approċċ prekawzjonali. Il-Kummissjoni se tkompli bil-konsultazzjoijiet mal-Istat Membru kkonċernat sabiex issib rimedju għal din is-sitwazzjoni u sabiex tiżgura konformità mal-obbligu li l-bastimenti tiegħu jipprovdu pjan tas-sajd meta japplikaw għal permess tas-sajd sabiex ikunu jistgħu jwettqu evalwazzjoni ex-ante korretta tal-impatt ta’ dan is-sajd. L-Istat Membru kkonċernat wettaq eżerċizzju komprensiv ta’ lokalizzazzjoni ġeografika sabiex juri ż-żoni tal-ilmijiet internazzjonali tal-Lbiċ tal-Atlantiku b’ilmijiet li huma fondi inqas minn 1 500 m bil-għan li jiġi stabbilit fejn jinsabu l-VMEs f’dawk iż-żoni, kif inhu mitlub fir-Riżoluzzjonijiet tal-AĠNU. Madankollu, ir-riżultati ta’ dan l-eżerċizzju ta’ lokalizzazzjoni ġeografika kienu għadhom mhumiex disponibbli f’Ġunju 2010. Il-Kummissjoni tixtieq tinkoraġġixxi t-tixrid tar-riżultati ta’ studji ta’ din ix-xorta peress li dan għandu jiżgura li jistgħu jinkisbu l-ikbar benefiċċji possibbli peress li dan iwassal għall-adozzjoni ta’ miżuri ta’ ġestjoni aħjar ħalli l-VMEs jiġu protetti. Fl-aħħar nett, hija l-opinjoni tal-Kummissjoni li għandu jkun hemm implimentazzjoni iktar stretta u preċiża tar-Regolament (KE) Nru 734/2008 sabiex ikun żgurat li l-miżuri preskritti fir-Riżoluzzjonijiet 61/105 u 64/72 tal-AĠNU jiġu implimentati b’mod sħiħ mill-bastimenti li jġorru l-bnadar tal-Istati Membri tal-UE li jistadu taħt l-ambitu tar-Regolament. 10. Id-direzzjoni ’l quddiem Fid-dawl tal-iżviluppi li kien hemm mill-adozzjoni tar-Regolament, partikolarment il-Linji Gwida għall-ġestjoni tas-sajd fil-baħar fond fl-ibħra miftuħa tal-FAO tal-2008 u r-Riżoluzzjoni 64/72 tal-AĠNU dwar is-Sajd Sostenibbli tal-2009, imma anki tal-pariri mogħtija mill-Kunsill Internazzjonali għall-Esplorazzjoni tal-Baħar (ICES) rigward il-ġestjoni ta’ dan is-sajd, għandhom jiġu kkunsidrati l-emendi għar-Regolament li ġejjin: 11. L-ambitu L-ambitu attwali tar-Regolament ma jkoprix l-oqsma taħt ir-responsabbiltà ta’ RFMO jew fejn il-parteċipanti f’negozjati dwar RFMO ġdida jkunu stabbilew miżuri interim. Uħud mill-RFMOs ġew ikkritikati talli ma implimentawx miżuri adegwati għall-protezzjoni ta’ ekosistemi tal-baħar vulnerabbli u talli injoraw il-pariri xjentifiċi u l-approċċ prekawzjonali. F’uħud mill-każijiet, il-miżuri (pereżempju, livelli ta’ limitu iktar baxxi għall-ispeċijiet indikaturi) mitluba mill-Unjoni Ewropea ġew miċħuda mill-partijiet l-oħra għall-organizzazzjoni. Konsegwentement, l-ambitu ta’ dan ir-Regolament jista’ jiġi estiż sabiex ikunu jistgħu jiġu adottati miżuri unilaterali applikabbli għal bastimenti tas-sajd tal-UE li jistadu fiż-żoni regolatorji tal-RFMO, u jsir pass lil hinn minn dawk adottati mill-RFMO, f’każijiet fejn l-UE tikkunsidra li l-miżuri adottati minn RFMO ma jimplimentawx b’mod sħiħ il-miżuri fir-Riżoluzzjonijiet tan-NU. Pass ta’ din ix-xorta għandu jagħti possibbiltà lill-UE biex twettaq b’mod iktar sħiħ l-impenji li daħlet għalihom fil-kuntest tar-Riżoluzzjonijiet 61/105 u 64/72 tal-AĠNU. Għalkemm dan jista’ jkun ipperċepit bħala li jwassal biex jingħata trattament mhux ugwali lill-bastimenti tal-UE u lill-bastimenti tal-pajjiżi terzi li joperaw fl-istess żona, dan għandu jiżgura li jkunu stabbiliti l-istess kundizzjonijiet fost il-bastimenti tal-UE li jwettqu attivitajiet tas-sajd tal-qiegħ f’żoni differenti. Barra minn hekk, malli l-UE tikkunsidra li RFMO għandha tadotta ċerti miżuri, u konsegwentement tipproponi dawn il-miżuri imma dawn jiġu miċħuda mill-partijiet l-oħra, l-adozzjoni uniltaterali tal-miżuri turi li l-UE qed timxi b’konsistenza mal-pariri tagħha stess. Barra minn hekk, dan għandu jagħti l-possibbiltà li l-UE tkompli tmexxi bl-eżempju, kif għamlet fl-imgħoddi bl-adozzjoni tar-Regolament attwali. 12. Il-limitazzjoni tal-kapaċità jew tal-isforz Sabiex ikun żgurat li l-kapaċità jew l-isforz minn sajd ieħor ma jkunx/tkunx ittrasferit(a) lil sajd f’baħar fond, kopert mill-ambitu tar-Regolament, għandha tiġi inkluża dispożizzjoni li tillimita l-kapaċità u l-isforz tas-sajd f’attivitajiet tas-sajd tal-qiegħ f’baħar fond għal-livell medju stabbilit għal perjodu partikolari għaż-żoni differenti. 13. Il-valutazzjonijiet tal-impatt It-twettiq tal-valutazzjonijiet tal-impatt qabel l-awtorizzazzjoni tal-attivitajiet tas-sajd tal-qiegħ kienet waħda mill-kwistjonijiet prinċipali matul in-negozjati dwar l-analiżi tal-miżuri inklużi fir-Riżoluzzjoni 61/105 tal-AĠNU u dak iż-żmien kien ikkunsidrat bħala prinċipju radikalment innovattiv fil-ġestjoni tas-sajd. Madankollu, mill-informazzjoni ppubblikata qabel in-negozjati dwar ir-Riżoluzzjoni tal-AĠNU tal-2009, irriżulta li kienu twettqu biss ftit ħafna valutazzjonijiet ta’ din ix-xorta, u li l-kwalità tal-valutazzjonijiet imwettqa ma kinitx sodisfaċenti. Fil-Linji Gwida tal-FAO ġew ipprovduti kriterji ċari dwar l-użu tal-valutazzjonijiet tal-impatt, b’mod partikolari fil-paragrafi 17 – 20, 42, 47 u 48. Il-paragrafu 119 tar-Riżoluzzjoni 64/72 tal-AĠNU iħeġġeġ lill-Istati tal-bandiera u lill-RFMOs sabiex il-valutazzjonijiet tal-impatt li jitwettqu qabel l-awtorizzazzjoni tal-attivitajiet tas-sajd tal-qiegħ għandhom ikunu konsistenti ma’ dawn il-Linji Gwida. Tista’ ssir referenza speċifika għall-paragrafi li ssemmew iktar ’il fuq tal-Linji Gwida fir-Regolament, filwaqt li inkorporazzjoni sħiħa tat-test tal-paragrafu 47 tal-Linji Gwida (riprodott iktar ’l isfel) fir-Regolament tista’ tintuża sabiex ikun żgurat titjib fil-kwalità tal-valutazzjonijiet tal-impatt imwettqa mill-Istati Membri. 47. L-Istati tal-Bandiera u l-RFMO/As għandhom iwettqu valutazzjonijiet sabiex jistabbilixxu jekk huwiex probabbli li l-attivitajiet tas-sajd f’baħar fond jipproduċu impatti avversi sinfikanti f’żona partikolari. Valutazzjoni tal-impatt ta’ din ix-xorta għandha tindirizza, fost l-oħrajn: i. it-tip(i) ta’ sajd imwettaq/imwettqa jew ikkontemplat(i), inklużi t-tipi ta’ bastimenti u ta’ rkapti, iż-żoni tas-sajd, l-ispeċijiet fil-mira u dawk potenzjali tal-qabdiet inċidentali, il-livelli tal-isforzi tas-sajd u t-tul ta’ żmien tas-sajd (pjan għall-ħsad); ii. l-aqwa informazzjoni xjentifika u teknika disponibbli dwar l-istat attwali tar-riżorsi tas-sajd u l-informazzjoni bażika dwar l-ekosistemi, il-ħabitats u l-komunitajiet fiż-żona tas-sajd, li magħha għandhom jiġu pparagunati l-bidliet futuri; iii. l-identifikazzjoni, id-deskrizzjoni u l-lokalizzazzjoni ġeografika u d-distribuzzjoni spazjali tal-VMEs magħrufa jew li probabbilment iseħħu fiż-żona tas-sajd; iv. id-dejta u l-metodi użati sabiex ikunu identifikati, deskritti u vvalutati l-impatti tal-attività, l-identifikazzjoni tan-nuqqasijiet fl-għarfien u evalwazzjoni tal-inċertezzi fl-informazzjoni ppreżentata fil-valutazzjoni; v. l-identifikazzjoni, id-deskrizzjoni u l-evalwazzjoni tal-okkorrenza, tal-iskala u tat-tul ta’ żmien tal-impatti probabbli, inklużi l-impatti kumulattivi tal-attivitajiet koperti mill-valutazzjoni tal-VME u tar-riżorsi tas-sajd bi produttività baxxa fiż-żona tas-sajd; vi. il-valutazzjoni tar-riskji tal-impatti probabbli mill-operazzjonijiet tas-sajd sabiex ikun iddeterminat liema impatti huwa probabbli li jkollhom impatti avversi sinfikanti, partikolarment l-impatti fuq il-VMEs u fuq ir-riżorsi tas-sajd bi produttività baxxa; u vii. il-miżuri ta’ mitigazzjoni u ta’ ġestjoni proposti li għandhom jintużaw sabiex jipprevjenu l-impatti avversi sinfikanti fuq il-VMEs u jiżguraw konservazzjoni u użu sostenibbli fit-tul tar-riżorsi tas-sajd bi produttività baxxa, u l-miżuri li għandhom jintużaw sabiex ikunu mmonitorjati l-effetti tal-operazzjonijiet tas-sajd. Ir-Regolament 199/2008 attwali dwar il-Ġbir tad-Dejta[1] kif ukoll id-Deċiżjoni tal-Kummissjoni (2008/949/KE)[2] li takkumpanjah dwar l-istabbiliment ta’ qafas Komunitarju għall-ġbir, il-ġestjoni u l-użu ta’ dejta fis-settur tas-sajd u appoġġ għall-parir xjentifiku fir-rigward tal-Politika Komuni tas-Sajd jistipulaw l-obbligi li tinġabar id-dejta li tirreferi għall-indikaturi tal-effetti tas-settur tas-sajd fuq l-ekosistema tal-baħar. Din id-dejta għalhekk għandha tifforma parti sostanzjali mill-valutazzjonijiet tal-impatt. 14. It-tilqigħ mhux previst mal-ekosistemi tal-baħar vulnerabbli Fir-Regolament attwali mhija pprovduta l-ebda definizzjoni ta’ x’jikkostitwixxi tilqigħ ma’ ekosistemi tal-baħar vulnerabbli. Dan ippermetta l-użu ta’ limiti ferm għoljin għall-ispeċijiet indikaturi ta’ VME mill-Istat Membru kkonċernat (100 kg ta’ qroll ħaj u 1000 kg ta’ sponoż ħajjin għal kull refgħa tas-sajd). Dan huwa simili għal-limiti li ntużaw qabel minn uħud mill-RFMOs sabiex jistabbilixxu skoperti ta’ VMEs, partikolarment in-NEAFC u l-Organizzazzjoni tas-Sajd tal-Majjistral tal-Atlantiku (NAFO), u li ġew ikkritikati mill-ICES talli kienu għoljin wisq. Iż-żamma ta’ speċi f’xibka tiddependi mid-daqs u mill-fraġilità tagħha; b’hekk huwa inqas probabbli li tinżamm speċi ta’ daqs ċkejken jew waħda li faċilment tinqasam f’biċċiet żgħar milli speċi kbira u reżistenti. L-effiċjenza taż-żamma tax-xbieki tas-sajd f’baħar fond b’relazzjoni għall-qroll u għall-isponoż għadha mhijiex magħrufa. Jekk jintużaw il-linji gwida attwali u effiċjenza taż-żamma ipotetika ta’ 10%, ikun meħtieġ li jiġu affetwati mill-inqas 1000 kg ta’ qroll (jew 10 000 kg ta’ sponoż) sabiex jidħlu fis-seħħ il-limiti tat-tilqigħ. Fil-parir li l-ICES ta lin-NEAFC fl-2009, huwa ddikjara li ma kienx probabbli li livell wieħed ta’ limitu jkun adattat għall-ispeċijiet kollha bħala indikatur tal-preżenza ta’ VME, peress li b’dan kien qed jiġi preżunt li l-ispeċijiet kollha li jindikaw il-preżenza ta’ VME kellhom l-istess probabbiltà li jinżammu f’xibka tas-sajd. Madankollu, l-ICES iddikjara wkoll li probabbilment il-limiti attwali kienu għoljin wisq għall-ispeċijiet kemm fraġli kif ukoll rari tal-qroll jew tal-isponoż u li kellhom jintużaw limiti iktar prekawzjonali. B’hekk, filwaqt li l-inklużjoni ta’ definizzjoni ta’ x’jikkostitwixxi tilqigħ ma’ VME, ibbażata fuq l-aħjar pariri xjentifiċi attwalment disponibbli, għandha ttejjeb l-effikaċja tar-Regolament sabiex tkun żgurata l-protezzjoni ta’ dawn l-ekosistemi, għandu jkun żgurat li limiti ta’ din ix-xorta jkunu jistgħu jiġu emendati b’mod regolari sabiex jiġu kkunsidrati l-iktar pariri xjentifiċi reċenti. Barra minn hekk, sabiex jintlaħaq livell ogħla ta’ preċiżjoni, f’kampjun għandhom jintużaw iktar minn żewġ gruppi tassonomiċi bħala l-indikaturi ta’ VMEs b’ħabitats strutturali. Barra minn hekk, malli jintlaħqu l-limiti ffissati għall-ispeċijiet indikaturi ta’ VME u jsiru r-rapporti lill-awtoritajiet, kif inhu mitlub mill-Artikolu 7(3), dan għandu jagħti lok għall-għeluq immedjat (u għall-inqas temporanju) tas-sit sabiex iż-żona tkun tista’ tiġi vvalutata. Jekk għeluq ta’ din ix-xorta ma jkunx implimentat immedjatament, il-passaġġi sussegwenti mix-xbieki tal-bastimenti tat-tkarkir jistgħu jwasslu għad-distruzzjoni tal-VME. 15. Ir-regola ta’ tbegħid L-Artikolu 7 tar-Regolament jistabbilixxi li jekk bastiment tas-sajd jiskopri VME, huwa għandu jitbiegħed distanza minima ta’ 5 mili nawtiċi lil hinn mis-sit li fih ikun għamel l-iskoperta tiegħu. Fin-NEAFC u fin-NAFO, id-distanza mitluba hija biss ta’ 2 mili nawtiċi, li kienu kkunsidrati iktar adattati fiż-żoni kkonċernati. Minħabba nuqqas ta’ informazzjoni fundamentali (id-daqs tar-roqgħa tal-qrolliet u tal-isponoż u t-tul kopert mix-xbieki tat-tkarkir), l-ICES ma setax jevalwa kemm dawn id-dispożizzjonijiet huma adattati, mil-lat xjentifiku, fiż-Żona tan-NEAFC. Madankollu, jekk jittieħed il-valur medju għal ħin ta’ rmonk ta’ erba’ (4) siegħat u veloċità medja ta’ tkarkir ta’ 3.5 mili tal-baħar, dan għandu jwassal biex ix-xibka tat-tkarkir tkopri distanza ta’ iktar minn 9 mili nawtiċi. Dan jagħmilha impossibbli li jkun stabbilit fejn sar it-tilqigħ mal-VME, peress li dan seta’ ġara fi kwalunkwe post tul il-passaġġ tax-xibka, u sabiex ikun stabbilit mil-liema punt għandu japplika t-tbegħid ta’ 5 mili nawtiċi. L-ICES indika li alternattiva aċċettabbli tkun li jiġu stabbiliti ż-żoni kollha fejn diġà sar sajd (jew sar fil-perjodu li għalih hija disponibbli dejta rreġistrata). Imbagħad ikun jista’ jiġi preżunt li ż-żoni l-oħra kollha għad fihom ekosistemi tal-baħar vulnerabbli u b’hekk, il-projbizzjoni jew ir-restrizzjoni tal-attivitajiet tas-sajd f’dawn iż-żoni għandha tipproteġi lil dawn l-ekosistemi. Ir-regola tat-tbegħid għandha tkun limitata għaż-żoni fejn diġà kien hemm sajd, partikolarment għaż-żoni fejn kien hemm inqas sajd, għalkemm l-użu ta’ dan għandu jkun akkumpanjat minn limiti iktar baxxi għat-tilqigħ mal-VME u minn distanzi ikbar ta’ tbegħid. Biex din ir-regola tiġi implimentata aħjar se jkun meħtieġ li tinġabar l-informazzjoni, inklużi t-tulijiet tal-irmonk, meħtieġa sabiex jiġu mmudellati distanzi xierqa għad-dispożizzjonijiet dwar it-tbegħid. 16. Il-kopertura tal-osservaturi L-Artikolu 11 tar-Regolament (KE) Nru 734/2008 stabbilixxa kopertura ta’ 100% għall-bastimenti kollha; u kienet prevista reviżjoni sat-30 ta’ Lulju 2009. Madankollu, din ir-reviżjoni kienet posposta sabiex jinkisbu l-esperjenzi li kellhom l-Istati Membri bl-iskema fil-kuntest tal-informazzjoni pprovduta skont ir-Regolament. F’Ruma, l-Italja (fil-5 u s-7 ta’ Novembru 2007) ttellgħet sessjoni ta’ ħidma dwar id-Dejta u l-Għarfien fis-Sajd f’Baħar Fond sabiex ikun diskuss l-istat attwali tal-għarfien f’dan is-sajd. Ir-Rakkomandazzjonijiet minn din is-sessjoni ta’ ħidma kienu jinkludu li kopertura tal-osservaturi ta’ 100 fil-mija għandha tkun rekwiżit f’dan is-sajd. Barra minn hekk, il-paragrafu 55 tal-Linji Gwida tal-FAO jispeċifika li kienu mitluba livelli ogħla ta’ kopertura tal-osservaturi għas-sajd li jsir barra miż-żona regolatorja ta’ RFMO/A. Barra minn hekk, l-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku (SPRFMO) fil-miżuri interim tagħha stabbiliet li għandu jkun hemm kopertura ta’ 100% tas-sajd tal-qiegħ minn osservaturi mħarrġa. Dan kien ikkunsidrat bħala ta’ ħtieġa għall-implimentazzjoni korretta tar-regoli tat-tbegħid li jeżiġu kawża peress li kienet qed tingħata l-possibbiltà ta’ osservazzjoni f’ħin reali tal-qabda minn kull irmonk individwali. Dan qed jiġi implimentati minn New Zealand. Fid-dawl ta’ dak li ngħad iktar ’il fuq u tal-fatt li l-valutazzjonijiet tal-impatt minn qabel li jissodisfaw il-kriterji stabbiliti fil-paragrafu 47 tal-Linji Gwida tal-FAO għadhom ma twettqux, għalissa għandha tibqa’ għaddejja kopertura mill-osservaturi ta’ 100% tas-sajd tal-qiegħ f’baħar fond kopert mill-ambitu tar-Regolament. Dan ir-rekwiżit jista’ jiġi rivedut kull tliet snin. 17. Il-konklużjonijiet Matul dawn l-aħħar snin, l-UE kienet fuq quddiem nett tal-ġlieda sabiex tiżgura l-protezzjoni globali tal-ekosistemi tal-baħar vulnerabbli u tas-sajd f’baħar fond assoċjat. L-adozzjoni tar-Regolament (KE) Nru 734/2008 li jittrasponi l-miżuri inklużi fir-Riżoluzzjoni 61/105 tal-AĠNU tal-2006 kienet maħsuba sabiex tiżgura li l-ekosistemi tal-baħar vulnerabbli jkunu protetti b’mod xieraq mill-attivitajiet ta’ tkarkir tas-sajd tal-qiegħ. Fi-dawl tar-rakkomandazzjonijiet il-ġodda inklużi fir-Riżoluzzjoni 64/72 tal-AĠNU tal-2009 u r-reviżjoni imminenti tagħha skedata għal Novembru 2011, tal-“Linji Gwida Internazzjonali għall-Ġestjoni tas-Sajd fil-Baħar Fond fl-Ibħra Miftuħa” tal-FAO u tal-pariri xjentifiċi li għadhom kemm saru disponibbli, il-Kummissjoni hija tal-opinjoni li jeħtieġ li r-Regolament jiġi emendat, u biħsiebha tagħmel dan possibbilment sal-bidu tal-2012, sabiex iġġibu konformi ma’ dawn l-iżviluppi ħalli jkunu jistgħu jiġu stabbiliti l-miżuri mtejba għall-protezzjoni ta’ ekosistemi ta’ din ix-xorta, abbażi tal-iktar pariri xjentifiċi aġġornati, sabiex tkun żgurata l-protezzjoni tagħhom. [1] Ir-Regolament tal-Kunsill (KE) Nru 199/2008 tal-25 ta’ Frar 2008 dwar l-istabbiliment ta’ qafas Komunitarju għall-ġbir, il-ġestjoni u l-użu ta’ data fis-settur tas-sajd u appoġġ għall-parir xjentifiku fir-rigward tal-Politika Komuni dwar is-Sajd [2] 2008/949/KE: Id-Deċiżjoni tal-Kummissjoni tas-6 ta’ Novembru 2008 li tadotta programm Komunitarju multiannwali skont ir-Regolament tal-Kunsill (KE) Nru 199/2008 dwar l-istabbiliment ta’ qafas Komunitarju għall-ġbir, il-ġestjoni u l-użu ta’ dejta fis-settur tas-sajd u appoġġ għall-parir xjentifiku fir-rigward tal-Politika Komuni tas-Sajd